**Valtioneuvoston kanslia** Helsinki 15.11.2018

**Helsinki**

Viite: Sähköpostiviestinne 1.11.2018 Suomen meripolitiikan linjausten lausuntokierros 1.-15.11.2018

**MERILIITTO – SJÖFARTSFÖRBUNDET RY:n LAUSUNTO VNK:N LUONNOKSESTA SUOMEN MERIPOLITIIKAN LINJAUKSISTA**

Meriliitto-Sjöfartsförbundet ry kiittää sille varatusta mahdollisuudesta lausua valtioneuvoston kanslian esityksestä Suomen meripolittikan linjauksiksi ja haluaa tuoda esiin näkökohtiaan seuraavasti:

* On sinänsä ansiokasta, että Suomessa on lähdetty liikkeelle kehittämään kokonaisvaltaista meripolitiikkaa. Ulkomaankauppamme perustuu lähes 90 prosenttisesti merenkäyttöön, Suomi on käytännössä lähes kokonaan jäätyvän meren saartama.
* Merelliset elinkeinot muodostavat klusterin, jonka suora työllisyysvaikutus on noin 50.000 henkeä ja muodostaa osaamisalueen, jonka kehittymisellä on suoranainen vaikutus lähes 5 miljardin euron jalostusarvoon kansantaloudessamme ja merkittävään osuuteen viennissämme.

Klusterin merkityksen tunnustaminen on keskeistä Suomen meripolitiikassa.

* Itämeren luonnon tilalla on suora vaikutus kansalaisten elämänlaatuun.
* Kalastuksella ja merenviljelyllä on positiivinen terveysvaikutus kansalaisten ravitsemukseen, mutta olemme Itämeren pyyntimäärissä ja ympäristömääräyksissä kansainvälisestä ja EU:n päätöksenteosta riippuvaisia.
* Ilmastomuutoksen seurauksien eliminoimiseksi tarvitsemme kaikki mahdollisuudet uusiutuvan energian nopeaan tuotannon lisäämiseen ja esimerkiksi merellisellä tuulivoimalla on tässä kehityksessä keskeinen rooli.

**Kokonaisvaltainen elinkeinojen toimintaympäristön kehittäminen kansainvälisen kilpailukyvyn säilyttämiseksi.**

Ehdotetut linjaukset lähtevät globaaleista tavoitteista, mikä ilmastomuutoksen torjunnassa onkin oikein. Konkreettisten ehdotusten kohdalla etusija pitäisi kuitenkin asettaa omiin kansallisiin tilanteisiin ja lähialueiden ongelmien ratkaisuihin.

Meriklusteri rakentuu hyvin sidosryhmien vuorovaikutustaitoon. Linjauksessa ei tule selvästi esiin, että merenkulku on oma elinkeino, jolle on koulutuspolkuja. Suomen meriklusterin menestys on perustunut läheiseen yhteistyöhön koulujen, korkeakoulujen sekä varustamoiden ja laivanrakentajien kesken. Linjauksessa tätä tulisi painottaa enemmän.

Johdannossa pohditaan edellytyksiä elinkeinojen kasvuun. Tosiasia kuitenkin on, että ennen kuin voidaan odottaa kasvua tulisi todeta, että on keskeistä pyrkiä säilyttämään meriklusterin elinkeinojen toimintaedellytykset ja toimintaympäristö sellaisena, että niiden kansainväliset kilpailuedellytykset säilyvät ja turvaavat osaamisen säilymisen. Vain hyvien toimintaedellytysten säilyessä voidaan odottaa myös kasvua.

Kestävän sinisen kasvun periaatteissa lähtökohtana on Agenda 2030:n tavoitteet ja esitetään että Suomen tulee olla mukana globaalien haasteiden ratkaisemisessa. Tässä pitäisi kuitenkin asettaa etusijalle lähivesien, erityisesti Itämeren alueeseen kohdistuvat tavoitteet.

Merten suojelun toimissa kohdassa 4. todetaan merentutkimusinfrastruktuurin kehittämisen tarve erityisesti globaaliin suuntaan. Tämä voi toki olla ajankohtaista esim. jäänmurtajien monikäyttöisyyden parantamisessa, mutta tosiasia on että kotimainen tutkimusinfrastruktuuri on kroonisessa resurssipulassa, mikä on tullut hyvin esille mm. tutkimusalus Arandan peruskorjauksen yhteydessä. Nykyresursseilla hädin tuskin pystytään hoitamaan edes Suomen sopimusvelvoitteiden edellyttämiä tutkimustehtäviä omilla ja lähivesillä. Pitäisi siis todeta, että kotimainen merentutkimusinfrastruktuuri tulee saattaa tasolle, joka mahdollistaa osallistumisen kansainväliseen yhteistyöhön globaaliin suuntaan.

Merentutkimuksen osalta Suomen on nykyistä enemmän hyödynnettävä rantavaltioiden yhteistyötä resurssien ja tutkimusten jakamiseksi.

Puhuttaessa suomalaisen osaamisen paketoinnista, on muistettava, että lähtökohtaisesti Itämeri on murtovettä ja käytäntöjä ei sellaisenaan voida skaalata suolaisempiin valtameriin. Myös meillä kehitetyt mekaanisen öljyntorjunnan sinänsä ansiokkaat menetelmät eivät riitä offshore-öljyntuotannon massiivisten öljykaivovuotojen torjuntaan. Siksi kansainvälisesti on keskitytty esim. dispersanttien ja polttamisen käytäntöihin, jotka meidän herkissä, matalissa vesissä ovat kiellettyjä.

Merilogistiikan prioriteetteihin pitää ehdottomasti lisätä talviliikenteen häiriöttömän toiminnan turvaaminen.

Suomen logistiikka on oikeastaan Suomen teollisuuden logistiikkaa ja sekin on osa teollisuuden asiakkuudenhallintaprosessia. Läheinen yhteistyö teollisuuden ja niiden toimijoiden kanssa on oleellisinta logitiikkamme kehittämisessä.

Merilogistiikan toimissa yhdeksi ensisijaseksi tavoitteeksi tulisi asettaa asioidenhallinnan ns. single window periaatteen toteuttaminen käyttäjien ja viranomaisten kesken.

Toimissa kohdassa 3 esiin tuotu autonomisen merialueen luominen on jo tapahtunut. Tulisikin todeta valitun testialueen kehittäminen palvelemaan kansainvälistä kokeilutoimintaa ja houkuttelemaan toimijoita Suomeen maan rajojen ulkopuoleltakin.

Pyrkiminen globaaliksi johtajaksi digitalisaatiossa ja autonomiassa voi osoittautua kalliiksi, jos kilpailevat teknologiat myöhemmin ohjaavat valtavirtaa. Muita korkeampien tavoitteiden asettaminen voi myös johtaa ylimääräisiin kustannuksiin ja kilpailuaseman heikkenemiseen. Onko Suomella oikeasti resurssit toimia globaalina teknologiajohtajana?

Kohdassa 6 tulisi täsmentää minkä alueiden täydennyskoulutusta ensisijaisesti tulisi tehostaa ja helpottaa. Merenkulun taloutta, rahoitusta ja merijuridiikkaa?

Vähäpäästöisen operoinnin edistämisessä (toimi 7) kokemus on osoittanut taloudellisten kannustimien suuren positiivisen merkityksen. Siten näiden kannustimien jatkuva kehittäminen ja niiden käytön jatkaminen tulisi lisätä toimenpiteiden luetteloon.

**Meriklusterin kehittäminen**

Meriklusterin kehittämisessä on hyvin tuotu esiin tarvittavan elinkeinopolitiikan keinoja; joitakin asioita mahdollisesti vielä erikseen lisäten:

Yritysten uudistumisen ja innovaatioiden kehittämisen tukemisessa (kohta 3) tulisi luettelon alkuun lisätä

* Myötävaikuttaa uusien tuotteiden pilotointiin todellisissa käyttöolosuhteissa
* Viranomaispäätöksiin ja kansainväliseen regulaatioon vaikuttaminen uusien markkinoiden synnyttämiseksi

Kohdan 2 lause ”ratkaisujen löytäminen vain yksi asiakas-syndroomaan” jää näin muotoiltuna käsittämättömäksi, mitä halutaan tarkoittaa.

Kohdassa 4 olisi hyvä konkretisoida, millä osaajapula-aloille erityisesti täsmätoimia tarvitaan. Lisäksi olisi hyvä lisätä uusi kohta:

* Yliopistoyhteistyön (esimerkkinä FITECH) lisääminen

**Merellinen tuotanto**

Ehdotettu linjaus korostaa toimintaa globaalin ruokapulan ratkaisujen edistämiseksi. Kokemus on osittanut, että kaukana on huomattavasti vaikeampaa ponnistaa kuin lähialueilla, erityisesti aloittelevien toimintojen ja toimijoiden osalta.

Ensisijaisesti tulisi pystyä luomaan kestäviä ratkaisuja Itämeren ja muiden omien vesien, joihin kohdistuu huomattavaa viranomaisten rajoituspolitiikkaa, käyttöön löytää ratkaisuja, joilla nämä ristiriidat saadaan eliminoitua. Suomessa se tarkoittaa kalastuksen osalta panostusta kiertovesialtaiden lisäämiseen ja tällaisten ratkaisujen monistamiseen muille markkinoille. Suomella on myös hyvät edellytykset ennakkoluulottomalla merialuesuunnittelulla ja uusilla huoltoratkaisuilla edistää merialueiden sekakäyttöä – esimerkkinä tuulipuistoalueiden käyttö myös meriviljelyyn.

Kohdassa 3 Energiatuotanto tarvittaisiin nopeavaikutteinen merialuesuunnitteluprosessi uuden teknologian energiantuotannon ja monikäyttöviljelyn pilottiprojektin käynnistämiseksi yhtenä Business Finlandin kärkihankkeena.

Olisi myös uusiutuvan energiatuotannon määrän nopean lisäämisen varmistamiseksi luotava politiikka, joka mahdollistaa offshore-energiantuotannon ja puolustusvoimien intressien yhteensovittamisen erityisesti Suomenlahden alueella.

Kunnioittavasti

Helsingissä, marraskuun 15. pnä 2018

MERILIITTO – SJÖFARTSFÖRBUNDET RY

Mikko Niini

puheenjohtaja

merenkulkuneuvos